62004CJ0128_FI
Asianosaiset
Tuomion perustelut
Päätöksen päätösosa
Asianosaiset
Asiassa C‑128/04,
jossa on kyse EY 234 artiklaan perustuvasta ennakkoratkaisupyynnöstä, jonka rechtbank van eerste aanleg te Dendermonde (Belgia) on esittänyt 19.1.2004 tekemällään päätöksellä, joka on saapunut yhteisöjen tuomioistuimeen 9.3.2004, saadakseen ennakkoratkaisun rikosasiassa, jossa vastaajina ovat
Annic Andréa Raemdonck
ja
Raemdonck‑Janssens BVBA,
YHTEISÖJEN TUOMIOISTUIN (kolmas jaosto),
toimien kokoonpanossa: jaoston puheenjohtaja A. Rosas (esittelevä tuomari) sekä tuomarit A. La Pergola, J.‑P. Puissochet, U. Lõhmus ja A. Ó Caoimh,
julkisasiamies: M. Poiares Maduro,
kirjaaja: R. Grass,
ottaen huomioon kirjallisessa käsittelyssä esitetyn,
ottaen huomioon huomautukset, jotka sille ovat esittäneet
– Yhdistyneen kuningaskunnan hallitus, asiamiehenään K. Manji, avustajanaan barrister M. Demetriou,
– Euroopan yhteisöjen komissio, asiamiehenään W. Wils,
päätettyään julkisasiamiestä kuultuaan ratkaista asian ilman ratkaisuehdotusta,
on antanut seuraavan
tuomion
Tuomion perustelut
1. Ennakkoratkaisupyyntö koskee tieliikenteen sosiaalilainsäädännön yhdenmukaistamisesta 20 päivänä joulukuuta 1985 annetun neuvoston asetuksen (ETY) N:o 3820/85 (EYVL L 370, s. 1) 13 artiklan 1 kohdan g alakohdan tulkintaa.
2. Tämä pyyntö on esitetty rikosoikeudenkäynnissä, jossa vastaajina ovat Belgian oikeuden mukaan perustettu Raemdonck-Janssens BVBA ‑niminen yhtiö (jäljempänä Raemdonck-Janssens) ja yhtiön johtaja Raemdonck, joita syytetään tieliikenteen valvontalaitteista 20 päivänä joulukuuta 1985 annetun neuvoston asetuksen (ETY) N:o 3821/85 (EYVL L 370, s. 8) säännösten rikkomisesta.
Asiaa koskevat oikeussäännöt
Yhteisön lainsäädäntö
3. Asetuksessa N:o 3821/85 vaaditaan, että maanteiden henkilö‑ tai tavaraliikenteessä käytettävät ajoneuvot on varustettava ajopiirturilla. Sen 14 artiklan 2 kohdassa säädetään seuraavaa:
”Yrityksen on säilytettävä piirturilevyjä käytön jälkeen vähintään yksi vuosi hyvässä järjestyksessä ja annettava niistä jäljennös asianomaiselle kuljettajalle tämän pyynnöstä. Piirturilevyt on pyynnöstä esitettävä tai luovutettava valvontaviranomaiselle.”
4. Asetuksen N:o 3821/85 3 artiklan 2 kohdassa säädetään, että jäsenvaltiot voivat myöntää asetuksen N:o 3820/85 13 artiklan 1 kohdassa tarkoitettujen ajoneuvojen osalta poikkeuksen tämän asetuksen soveltamisesta. Niiden on ilmoitettava Euroopan yhteisöjen komissiolle tämän kohdan mukaisesti myönnetyistä poikkeuksista.
5. Asetuksen N:o 3820/85 13 artiklan 1 kohdassa säädetään seuraavaa:
”1. Jäsenvaltiot voivat alueellaan tai yhteisen sopimuksen mukaan toisen jäsenvaltion alueella myöntää poikkeuksia niistä tämän asetuksen säännöksistä, joita sovelletaan yhteen tai useampaan seuraavista ajoneuvoluokista:
– –
g) ajoneuvot, joita käytetään sellaisten materiaalien tai laitteiden kuljetukseen, joita kuljettaja tarvitsee työnsä yhteydessä enintään 50 kilometrin etäisyydellä ajoneuvon tavanomaiselta sijaintipaikkakunnalta, jos tällaisen ajoneuvon kuljettaminen ei ole sen kuljettajan päätyö ja jos tällä poikkeuksella ei olennaisesti vaaranneta tämän asetuksen tavoitteiden toteutumista. Jäsenvaltiot voivat saattaa tällaiset poikkeukset yksittäisesti luvanvaraisiksi;
– –
Jäsenvaltioiden on ilmoitettava komissiolle tämän kohdan nojalla myönnetyistä poikkeuksista.”
6. Saman asetuksen 1 artiklan 3 kohdan määritelmän mukaan ”kuljettajalla” tarkoitetaan ”henkilöä, joka kuljettaa ajoneuvoa vaikka vain lyhyen ajan, tai on mukana ajoneuvossa toimiakseen tarvittaessa kuljettajana”.
Kansallinen lainsäädäntö
7. Asetuksen N:o 3821/85 säännökset pantiin Belgiassa täytäntöön 13.7.1984 tehdyllä kuninkaan päätöksellä (Moniteur belge 4.10.1984, s. 13509), sellaisena kuin se on muutettuna 10.11.1987 annetulla kuninkaan päätöksellä (Moniteur belge 19.12.1987, s. 19062). Tämän päätöksen 1 §:n 2 momentissa säädetään, että vaatimusta varustaa maantiekuljetuksiin käytetyt Belgiassa rekisteröidyt ajoneuvot ajopiirturilla ei sovelleta sen liitteessä 1 mainittuihin ajoneuvoihin. Liitteessä 1 olevan B osan 8 kohdassa viitataan ”ajoneuvoihin, joita käytetään sellaisten materiaalien tai laitteiden kuljetukseen, joita kuljettaja tarvitsee työnsä yhteydessä enintään 50 kilometrin etäisyydellä ajoneuvon tavanomaisesta sijaintipaikkakunnasta edellyttäen, että tämä ajoneuvon kuljettaminen ei ole kuljettajan päätyö”.
Pääasia ja ennakkoratkaisukysymys
8. Raemdonck-Janssensin toimintaan yleisten rakennustöiden alalla kuuluu horisontaalisten porausten suorittaminen sekä viemäreiden, kaapeleiden ja televiestintäverkkojen asentaminen. Mainittu yhtiö käyttää tarvittavien materiaalien kuljettamiseen työmaille omia kuljettajiaan, joita on yhteensä viisi.
9. Raemdonck-Janssensin kuorma-auto tarkastettiin 18.10.2001. Tämän ajoneuvon ajopiirturilevyjen tarkastus paljasti, että sen kuljettaja Burm oli tehnyt ylityötä.
10. Tämän seurauksena sosiaalilainsäädännön valvontaa suorittava henkilö pyysi saada nähtäväkseen kaikkien Raemdonck-Janssensin palveluksessa olevien kuljettajien ajopiirturilevyt vuoden ajalta. Hän sai aluksi nähtäväkseen ainoastaan Burmin levyt vuoden 2001 viimeisen neljänneksen ajalta sekä häntä koskevan henkilökohtaisen palkkalaskelman samalta ajalta. Näiden asiakirjojen tutkiminen paljasti, että Burm oli tehnyt ylityötunteja, eikä hänelle ollut maksettu palkanlisää eikä annettu niistä korvauksena vapaa-aikaa. Lisäksi paljastui, että Burm oli työskennellyt lauantaisin rakennustöiden suorittamisesta annettujen säännösten vastaisesti.
11. L’Openbaar Ministerie pani rechtbank van eerste aanleg te Dendermondessa vireille rikosoikeudenkäynnin yhtiön johtajaa Raemdonckia ja yhtiötä Raemdonck-Janssens vastaan. Syytetyt katsovat, että viimeksi mainitun suorittamat kuljetukset kuuluvat asetuksen N:o 3820/85 13 artiklan 1 kohdan g alakohdassa säädetyn poikkeuksen alaan. Kuljettajien tehtävänä oli ollut kuljettaa työmaille tarpeelliset materiaalit ja laitteet, eli kaivurit, kaapelit ja laatat. Työmaat sijaitsevat 50 kilometrin säteellä kyseisen yhtiön toimipaikasta. Tässä säännöksessä olevat käsitteet ”materiaalit tai laitteet” kattavat siinä asiayhteydessä, johon säännös kuuluu, rakennusaineet ja asennettavat esineet, kuten kaapelit.
12. Rechtbank van eerste aanleg te Dendermonde katsoi, että sen käsittelemässä rikosasiassa on kyse yhteisön oikeuden tulkinnasta, ja päätti keskeyttää asian käsittelyn ja esittää yhteisöjen tuomioistuimelle seuraavan ennakkoratkaisukysymyksen:
”Onko käsitteitä materiaalit tai laitteet, sellaisina kuin ne on otettu – – asetuksen – – N:o 3820/85 13 artiklan [1 kohdan] g alakohtaan, tulkittava siten, että niiden osalta on kysymys yksinomaan työlaitteista ja työvälineistä vai kuuluvatko näihin käsitteisiin myös rakennustöiden suorittamisen kannalta tarpeelliset tavarat, joita kuljetetaan yhdessä tai erillään työlaitteista ja työvälineistä, kuten rakennusaineet tai kaapelit?”
Ennakkoratkaisukysymys
13. Kansallinen tuomioistuin kysyy, onko asetuksen N:o 3820/85 13 artiklan 1 kohdan g alakohdassa käytettyjä käsitteitä ”materiaalit tai laitteet” tulkittava asetuksen N:o 3821/85 3 artiklan 2 kohdan mukaisen poikkeusjärjestelmän yhteydessä siten, että niillä tarkoitetaan yksinomaan ”työlaitteita ja työvälineitä”, vai kattavatko ne myös rakennustöiden suorittamisen kannalta tarpeelliset tavarat, joita voidaan kuljettaa yhdessä tai erillään työlaitteista ja työvälineistä, kuten rakennusaineet tai kaapelit.
14. Vastauksen antaminen tähän kysymykseen vaatii yhtäältä asetuksen N:o 3820/85 13 artiklan 1 kohdan g alakohdassa säädetyn poikkeuksen soveltamisedellytysten tarkastelua sekä toisaalta tämän säännöksen ulottuvuuden arviointia.
15. Yhdistyneen kuningaskunnan hallitus ja komissio epäilevät, täyttyvätkö kaikki edellä mainitut edellytykset käsiteltävänä olevassa pääasiassa. Ne pohtivat etenkin sellaisten materiaalien tai laitteiden kuljetukseen käytettyjen ajoneuvojen kuljettajan asemaa ja tämän suorittamien tehtävien luonnetta. Sitä vastoin he eivät kiistä sitä, että kyseessä olevia ajoneuvoja on käytetty enintään 50 kilometrin etäisyydellä ajoneuvon tavanomaiselta sijaintipaikkakunnalta.
16. Asetuksen N:o 3820/85 13 artiklan 1 kohdan g alakohdan mukaan tämän asetuksen säännöksestä voidaan myöntää poikkeus ainoastaan kun ajoneuvon kuljettaminen ei ole sen kuljettajan päätyö. Kuljettajan täytyy, muun muassa, käyttää kyseessä olevia materiaaleja tai laitteita harjoittaessaan ammattiaan. Nämä kaksi edellytystä liittyvät näin ollen kuljettajan toimintaan eivätkä kyseisen yrityksen toimintaan.
17. Yhteisöjen tuomioistuin ei voi sille esitettyjen seikkojen perusteella todeta varmuudella, täyttävätkö Raemdonck-Janssensin palveluksessa olevat kuljettajat tällä tavoin vahvistetut edellytykset. Näin ollen ennakkoratkaisupyynnön esittäneen, pääasiaa käsittelevän kansallisen tuomioistuimen, jonka on otettava vastuu tehtävästä tuomioistuinpäätöksestä, on käsiteltävänä olevan asian tosiseikat huomioon ottaen määriteltävä, täyttyvätkö mainitut edellytykset vai eivät.
18. Mitä tulee asetuksen N:o 3820/85 13 artiklan 1 kohdan g alakohdassa olevien käsitteiden ”materiaalit tai laitteet” tulkintaan, Yhdistyneen kuningaskunnan hallitus ja komissio katsovat, että näillä ei tarkoiteta ainoastaan ”työlaitteita ja työvälineitä”, vaan ne voivat kattaa myös rakennusaineet ja kaapelit.
19. On todettava, että tällaista tulkintaa tukevat kyseessä olevan säännöksen sanamuoto, asiayhteys, johon tämä säännös liittyy, sekä asetuksen tavoitteet, jonka osa säännös on.
20. Aluksi on todettava, että käsitteiden ”materiaalit tai laitteet” sellainen tulkinta, jonka mukaan ne viittaisivat ainoastaan ”työlaitteisiin ja työvälineisiin”, ei ole asetuksen N:o 3820/85 13 artiklan 1 kohdan g alakohdan sanamuodon mukainen. Vaikka onkin totta, että käsite ”laitteet” kattaa muun muassa työlaitteet ja työvälineet, joita kuljettaja kuljettaa harjoittaakseen ammattiaan, käsitteellä ”materiaalit” on oltava laaja merkitys ja sillä viitataan siten myös kuljettajan ammatin harjoittamiseen tarvittaviin materiaaleihin.
21. Käsitteiden ”materiaalit tai laitteet” asiayhteyden osalta on todettava, että niitä on tulkittava asetuksen N:o 3820/85 13 artiklan 1 kohdan g alakohdassa mainittujen edellytysten pohjalta ja etenkin niiden edellytysten, jotka seuraavat lauseista ”joita kuljettaja tarvitsee työnsä yhteydessä” ja ”jos tällaisen ajoneuvon kuljettaminen ei ole sen kuljettajan päätyö”. Ajoneuvon kuljettajan, jonka päätyö ei ole sen kuljettaminen, on mahdollisesti ammattinsa harjoittamiseksi kuljetettava työlaitteiden ja työvälineiden lisäksi myös materiaaleja, kuten rakennusaineita, joita tarvitaan kyseisen ammatin harjoittamisessa. Mikään ei estä sitä, etteikö säännöksessä voitaisi tarkoittaa myös näitä materiaaleja.
22. Lopuksi, mitä tulee kyseessä olevassa pääasiassa kyseessä olevien säännösten tavoitteisiin, on otettava asetuksen N:o 3820/85 13 artiklan 1 kohdan g alakohdassa säädetyn poikkeuksen tavoitteiden lisäksi huomioon myös tämän asetuksen ja asetuksen N:o 3821/85 tavoitteet. On kiistatonta, että näillä pyritään parantamaan tieliikenneturvallisuutta ja tieliikenteessä toimivien kuljettajien työolosuhteita. Nämä tavoitteet ilmenevät etenkin velvollisuudesta varustaa kuljetusajoneuvot ajopiirturilla, jonka avulla voidaan valvoa kuljettajien ajo‑ ja lepoaikoja.
23. Kuitenkin asetuksen N:o 3821/85 neljännestä perustelukappaleesta ja asetuksen N:o 3820/85 13 artiklan 1 kohdasta ilmenee, että tietyt ajoneuvot ja tietyntyyppiset niillä tehtävät kuljetukset voidaan vaikeuksia aiheuttamatta jättää näillä asetuksilla käyttöönotettujen järjestelmien soveltamisalan ulkopuolelle. Jäsenvaltiot voivat nimittäin alueellaan myöntää poikkeuksia tämän 13 artiklan 1 kohdan g alakohdassa mainitun kaltaisilla ajoneuvoilla suoritettavien kuljetusten hyväksi tietyin edellytyksin ja aiheuttamatta vahinkoa tämän järjestelmän tavoitteille. Kun tämän viimeksi mainitun säännöksen soveltamisedellytykset ovat tiukat, käsitteiden ”materiaalit tai laitteet” tulkitseminen siten, että ne kattavat myös rakennustyön suorittamisen kannalta tarpeelliset tavarat, ei olisi vastoin tavoiteltua päämäärää, joka on tieliikenneturvallisuuden ja kuljettajien työolosuhteiden parantaminen. Tällä tulkinnalla voidaan myös taata asetuksen N:o 3820/85 13 artiklan 1 kohdan g alakohdassa säädetyn poikkeuksen tehokas vaikutus.
24. Edellä esitetyillä perusteilla esitettyyn kysymykseen on vastattava, että asetuksen N:o 3820/85 13 artiklan 1 kohdan g alakohdassa käytettyjä käsitteitä ”materiaalit tai laitteet” on tulkittava asetuksen N:o 3821/85 3 artiklan 2 kohdan mukaisen poikkeusjärjestelmän yhteydessä siten, että niillä ei tarkoiteta yksinomaan ”työlaitteita ja työvälineitä”, vaan ne kattavat myös kyseisen ajoneuvon kuljettajan päätyöhön kuuluvien töiden suorittamisen kannalta tarpeelliset tavarat, kuten rakennusaineet tai kaapelit.
Oikeudenkäyntikulut
25. Pääasian asianosaisten osalta asian käsittely yhteisöjen tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä yhteisöjen tuomioistuimelle, ei voida määrätä korvattaviksi.
Päätöksen päätösosa
Näillä perusteilla yhteisöjen tuomioistuin (kolmas jaosto) on ratkaissut asian seuraavasti:
Tieliikenteen sosiaalilainsäädännön yhdenmukaistamisesta 20 päivänä joulukuuta 1985 annetun neuvoston asetuksen (ETY) N:o 3820/85 13 artiklan 1 kohdan g alakohdassa käytettyjä käsitteitä ”materiaalit tai laitteet” on tulkittava tieliikenteen valvontalaitteista 20 päivänä joulukuuta 1985 annetun neuvoston asetuksen (ETY) N:o 3821/85 3 artiklan 2 kohdan mukaisen poikkeusjärjestelmän yhteydessä siten, että niillä ei tarkoiteta yksinomaan ”työlaitteita ja työvälineitä”, vaan ne kattavat myös kyseisen ajoneuvon kuljettajan päätyöhön kuuluvien töiden suorittamisen kannalta tarpeelliset tavarat, kuten rakennusaineet tai kaapelit.